《松棚》
宋代·洪刍

南山落落千尺松，干云蔽日摇青葱。盘根错节岁月古，龙吟虎啸号悲风。

北山文杏中梁栋，我材臃肿非世用。脩枝细叶幸有馀，赪肩大束那辞送。

承以高竹青扶疏，置君宽闲之玉除。倏如乱云驻车盖，恍似广庭张拂庐。

垂头塌翼下孔翠，张鳞摆鬣来鲸鱼。穿空入隙清飙吹，疑有万壑哀声随。

羲和按辔不驰骋，炎官火伞将安施。朅来投荒近循海，日坐板屋如蒸炊。

南山苍官怜我热，遗我七鬣千孙枝。但令脩干青青多，温风烈日如予何。

作者简介：宋洪州南昌人，字驹父。洪朋弟。哲宗绍圣元年进士。放意江湖，不求闻达。徽宗崇宁中坐元符上书邪等，降官监汀州酒税，入党籍。钦宗靖康中为谏议大夫。汴京失守，坐为金人括财，流沙门岛卒。有《老圃集》、《香谱》。